ཞེས་པའི་དུས་ལ་བབས་འདུག་གོ།མ་གཞིར་ཁོ་སངས་རྒྱས་ཀྱི་བསྟན་པ་ལ་ཕན་སེམས་ཆེ་རབས་བདེན་ན།ཁོས་གྲྭ་ཆས་ཕུད་ནས་ཞབས་ཞུ་བསྒྲུབ་ནའང་ཆོག་མོད།དེ་འདྲ་མི་བྱེད་པར།བསམ་བཞིན་དུ་སངས་རྒྱས་ཀྱི་བསྟན་པ་ལ་རྨ་འབྱིན་པ་འདི་ལ་ད་དུང་ཕན་སེམས་ཆེ་རབས་བཤད་རྒྱུ་ཡིན་ནམ།རང་ཅག་གི་སྟོན་པ་གཙོས་སྔོན་བྱོན་གྱི་དམ་པ་རྣམས་ཀྱིས་ནི།དགེ་སློང་ཚུལ་ཁྲིམས་འཆལ་བ་དེ་ནི།སྨད་པ་ལས་བསྟོད་པ་མ་ཡིན་ཏེ།ཚུལ་ཁྲིམས་འཆལ་བ་ཚར་གཅོད་པའི་མདོ་ལས།ཤཱ་རིའི་བུ།གཞན་ཡང་།ཚུལ་ཁྲིམས་འཆལ་པའི་དགེ་སློང་ནི།སྐྱེ་བོ་མང་པོས་སྨད་པའི་འོས་སུ་འགྱུར་རོ།།གླང་རྭ་རྣོན་བཞིན་དུ་བསྐྲད་པའི་འོས་ཡིན་ཏེ།ཞེས་དང་།དགེ་སློང་ཚུལ་ཁྲིམས་ཉམས་ལ་སྤྱོད་ལམ་མཛེས་པ་དེ།ཨ་མྲའི་འབྲས་བུ་ཕྱི་རོལ་སྨིན་ལ་ནང་མ་སྨིན་པ་དང་འདྲ་བར་མདོ་ལས་གསུངས་པ་དང་།མདོ་དྲན་པ་ཉེར་གཞག་ལས་ཀྱང་།སྲོག་གཅོད་པའི་ལས་ལ་ཆེ་འབྲིང་ཆུང་གསུམ་དུ་བྱས་པའི་ཆུང་བ་ལ།དུད་འགྲོ་བསད་པ་དང་།ཚུལ་ཁྲིམས་འཆལ་བ་བསད་པ་གསུངས་ན།ཚུལ་ཁྲིམས་འཆལ་བའི་སྤྱོད་པ་དེ་སྤྱོད་པ་ཐ་མར་བཞག་འདུག་པས་དགེ་སློང་ཚུལ་ཁྲིམས་འཆལ་བའི་སྤྱོད་པ་དེ་བསྟོད་འོས་པ་ཞིག་མིན་པ་ནི་ཤེས་སླའོ།།